Fire lokale investorer vil lave erhvervspark i den tidligere ammunitionsfabrik i Elling ved Frederikshavn. Den spanske ejer lukkede fabrikken for to år siden.

1. april 2020 var det slut med at producere ammunition i Elling. Fabrikken, der blev grundlagt helt tilbage i 1676, lukkede, og siden har det 35 hektar store område i Elling stået tomt, men nu vil fire lokale investorer skabe en erhvervspark i området. - Vi har købt med hjertet, siger Peter Østergaard Jørgensen, som sammen med sin bror Jeppe Østergaard Jørgensen er to af de fire investorer i Krudten Erhvervspark, som selskabet bag er døbt. De to er indehavere af Holmen Anlæg A/S, og de ejer hver 25 procent af selskabet bag erhvervsparken. De to øvrige ejere i selskabet er Finn Pedersen fra Skagen og Tobias Højmark Madsen fra Elling, og netop det lokale tilhørshold er en vigtig årsag til investeringen. - Det har pint os at køre forbi og se, at det hele står tomt. Vi håber, at produktionsvirksomheder vil flytte ind, siger Peter Østergaard Jørgensen. Fra ammunitionsfabrik til erhvervspark De fire investorer vil endnu ikke røbe deres konkrete planer for Krudten Erhvervspark, da de nu skal i dialog med Frederikshavn Kommune om mulighederne på det store område. På det 35 hektar store område er der en række lager- og produktionsbygninger samt en stor administrationsbygning. I alt er det bebyggede areal på små 20.000 kvadratmeter. Ammunitionsfabrikken var indtil 2008 ejet af det danske forsvar. Her blev den solgt til virksomheden Denex, som er en del af den spanske koncern Expal. På fabrikken i Elling destruerede den spanske virksomhed gammel ammunition og producerede såkaldt lav-kaliber ammunition. Efter flere år med underskud valgte de spanske ejere i 2020 at lukke fabrikken, som på det tidspunkt beskæftigede 63 mand. Har lavet ammunition i mere end 300 år Ammunitionsfabrikken blev etableret helt tilbage i 1676 i København under navnet Fyrværkerikompagniet og flyttede til Elling seks kilometer nord for Frederikshavn i 1968, da da Bådsmandsstrædes Kaserne blev nedlagt i forbindelse med oprettelse af Hærens Materielkommando. På det tidspunkt havde fabrikken skiftet navn til Ammunitionarsenalet. Arsenalet producerede siden etableringen i 1676 ammunition til det danske forsvar og tilhørte indtil 2008 Forsvarets Materieltjeneste. Her blev fabrikken i Elling solgt til den spanske producent af ammunition Expal. Næsten på toårs-dagen for fabrikkens lukning i 2020 kommer den gamle ammunitionsfabrik på danske hænder, så der igen kan skabes aktiviteter og arbejdspladser på det store område, men der skal ikke produceres ammunition igen. Det fastslår en af de fire nye investorer Peter Østergaard Jørgensen.